input: NARIADENIE KOMISIE (EÚ) č. 868/2014
  z 8. augusta 2014,
  ktorým sa menia prílohy k nariadeniu Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS)
  EURÓPSKA KOMISIA
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (1), a najmä na jeho článok 3 ods. 4, článok 4 ods. 1 a článok 5 ods. 4,
  keďže:
  (1)
  Nariadením (ES) č. 1059/2003 sa stanovuje spoločná klasifikácia územných jednotiek na účely zberu, zostavovania a zverejňovania harmonizovanej regionálnej štatistiky v Únii.
  (2)
  V prílohách k nariadeniu (ES) č. 1059/2003 sa uvádzajú zoznamy územných jednotiek, ktoré sa majú použiť v štatistike.
  (3)
  Podľa článku 5 ods. 4 nariadenia (ES) č. 1059/2003 sa zmeny klasifikácie NUTS môžu v prípade značnej reorganizácie príslušnej administratívnej štruktúry členského štátu prijímať v kratších ako trojročných intervaloch.
  (4)
  Klasifikácia NUTS bola naposledy zmenená nariadením Komisie (EÚ) č. 1319/2013 (2).
  (5)
  Podľa informácií poskytnutých Komisii došlo v Portugalsku k značnej reorganizácii administratívneho územného členenia.
  (6)
  Nariadenie (ES) č. 1059/2003 by sa preto malo zodpovedajúcim spôsobom zmeniť.
  (7)
  Opatrenia stanovené v tomto nariadení sú v súlade so stanoviskom Výboru pre európsky štatistický systém,
  PRIJALA TOTO NARIADENIE:
  Článok 1
  Prílohy k nariadeniu (ES) č. 1059/2003 sa nahrádzajú textom v prílohe k tomuto nariadeniu.
  Článok 2
  Pokiaľ ide o zasielanie údajov Komisii (Eurostatu), toto nariadenie sa uplatňuje od 1. januára 2016.
  Článok 3
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 8. augusta 2014